РЕШЕНИЕ НА КОМИСИЯТА
от 29 юни 2007 година
относно установяване статуса по отношение на СЕГ на държави-членки, на трети държави или на региони от тях в съответствие с риска от поява на СЕГ
(нотифицирано под номер C(2007) 3114)
(Текст от значение за ЕИП)
(2007/453/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 999/2001 на Европейския парламент и на Съвета от 22 май 2001 г. относно определяне на правила за превенция, контрол и ликвидиране на някои трансмисивни спонгиформни енцефалопатии (1), и по-специално член 5, параграф 2 от него,
като има предвид, че:
(1)
Регламент (EО) № 999/2001 установява правила за превенция, контрол и ликвидиране на някои трансмисивни спонгиформни енцефалопатии (ТСЕ) при животните. Съгласно член 1 от настоящия регламент, същият се прилага за производството и пускането на пазара на живи животни и продукти от животински произход. С оглед на това статусът на държавите-членки, на трети държави или региони от тях (наричани по-долу „държавите или регионите“) по отношение на СЕГ следва да бъде определян посредством класифицирането им в една от три категории в зависимост от риска от поява на СЕГ, както е предвидено в член 5, параграф 1 от този регламент.
(2)
Целта на категоризирането на държавите и регионите в съответствие с техния риск от поява на СЕГ е да се установят търговски правила за всяка категория на риск от поява на СЕГ, с оглед предоставянето на необходимите гаранции за защита на животинското и общественото здраве.
(3)
Приложение VIII към Регламент (ЕО) № 999/2001 определя условията за търговия в рамките на Общността, а приложение IX към същия определя условията за внос в Общността. Те се основават на правилата, определени в Здравния кодекс за земните животни на Световната организация за здравето на животните (МБЕ).
(4)
МБЕ има водеща роля в категоризацията на държавите или регионите в съответсвие с риска от поява на СЕГ.
(5)
По време на Общото събрание на МБЕ през май 2007 г. бе приета резолюция относно определянето на статуса на държавите по отношение на СЕГ. До издаването на окончателно решение относно статуса им по отношение на риска от поява на СЕГ и предвид хармонизираните стриктни защитни мерки, прилагани в Общността по отношение на СЕГ, държавите-членки следва да бъдат временно признавани за държави с контролиран риск от поява на СЕГ.
(6)
В допълнение на това, в очакване на окончателните констатации относно риска от поява на СЕГ в Норвегия и Исландия и предвид резултатите от най-скорошните оценки на риска по отношение на тези трети държави, те следва да бъдат временно признати за държави с контролиран риск от поява на СЕГ.
(7)
Съгласно член 23 от Регламент (ЕО) № 999/2001, за периода до 1 юли 2007 г. се приемат преходни мерки. Прилагането на тези мерки следва да бъде прекратено незабавно след датата на приемане на решение относно класификацията в съответствие с член 5 от въпросния регламент. Следователно решение относно класификацията на държавите или регионите в съответствие с риска от поява на СЕГ следва да бъде прието преди тази дата.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
В приложението се определя статусът на държавите или регионите по отношение на СЕГ, в съответствие с риска от поява на СЕГ в тях.
Член 2
Настоящото решение се прилага от 1 юли 2007 година.
Член 3
Адресати на настоящото решение са държавите-членки.
Съставено в Брюксел на 29 юни 2007 година.